

Werrej

[1. Il-proċedura tal-baġit tal-FAEG għall-2019 2](#_Toc23843941)

[2. Id-dħul assenjat għall-FAEG 2](#_Toc23843942)

[3. L-osservazzjonijiet dwar l-implimentazzjoni proviżorja tal-baġit tal-FAEG għall-2019 3](#_Toc23843943)

[3.1. Miżuri tas-suq 3](#_Toc23843944)

[3.1.1. Żejt taż-żebbuġa 3](#_Toc23843945)

[3.1.2. Frott u ħxejjex 3](#_Toc23843946)

[3.1.3. Prodotti tas-settur vinikolu 3](#_Toc23843947)

[3.1.4. Ħalib u prodotti tal-ħalib 4](#_Toc23843948)

[3.1.5. Skemi għall-iskejjel 4](#_Toc23843949)

[3.2. Pagamenti diretti 4](#_Toc23843950)

[3.2.1. Pagamenti diretti diżakkoppjati 4](#_Toc23843951)

[3.2.2. Pagamenti diretti oħrajn 4](#_Toc23843952)

[4. L-implimentazzjoni tad-dħul assenjat għall-FAEG 4](#_Toc23843953)

[5. Konklużjonijiet 5](#_Toc23843954)

|  |  |
| --- | --- |
| Anness : | Konsum provviżorju tal-approprjazzjonijiet tal-FAEG sal-31/08/2019 |

# Il-proċedura tal-baġit tal-FAEG għall-2019

Fit-12 ta’ Diċembru 2018, il-Parlament Ewropew adotta l-baġit ġenerali tal-Unjoni Ewropea għall-2019. Għall-Fond Agrikolu Ewropew ta’ Garanzija (FAEG), il-baġit kien jinkludi approprjazzjonijiet ta’ impenn u ta’ pagament ta’ EUR 43 192 miljun u EUR 43 116 miljun rispettivament għall-pagamenti diretti u għan-nefqa relatata mas-suq.

Ir-raġuni għall-ammonti differenti għaż-żewġ tipi ta’ approprjazzjonijiet hija l-użu ta’ approprjazzjonijiet differenzjati għal ċerti miżuri implimentati direttament mill-Kummissjoni. Dawn huma prinċipalment relatati ma’ miżuri ta’ promozzjoni għall-prodotti agrikoli u ma’ miżuri ta’ strateġija politika u ta’ koordinazzjoni.

# Id-dħul assenjat għall-FAEG

Abbażi tad-dispożizzjonijiet tal-Artikolu 43 tar-Regolament (UE) Nru 1306/2013, id-dħul li joriġina minn korrezzjonijiet finanzjarji skont deċiżjonijiet dwar il-kontabbiltà u l-approvazzjoni tal-konformità, kif ukoll minn irregolaritajiet, jikkostitwixxi dħul assenjat għall-finanzjament tan-nefqa tal-FAEG.

Skont dawn id-dispożizzjonijiet, id-dħul assenjat jista’ jkopri l-ħtiġijiet ta’ finanzjament ta’ kwalunkwe nefqa tal-FAEG. Kwalunkwe parti minn dan id-dħul li tibqa’ ma tintużax matul is-sena baġitarja tiġi riportata awtomatikament għas-sena baġitarja ta’ wara[[1]](#footnote-1).

Il-baġit tal-FAEG għall-2019 jinkludi:

* l-aħħar stimi tal-Kummissjoni tal-finanzjament meħtieġ għall-miżuri tas-suq u għall-pagamenti diretti,
* l-istimi tad-dħul assenjat li għandu jinġabar tul is-sena baġitarja,
* u r-riport tal-bilanċ tad-dħul assenjat li jkun fadal mis-sena baġitarja ta’ qabel.

Fil-proposta tagħha għall-approprazzjonijiet baġitarji tal-FAEG għall-2019, il-Kummissjoni qieset id-dħul assenjat totali mistenni, u għall-baġit tal-2019 talbet livell ta’ approprjazzjonijiet ikkalkulat billi l-istima tad-dħul assenjat titnaqqas mill-istima tal-ħtiġijiet. L-Awtorità Baġitarja adottat il-baġit tal-FAEG filwaqt li qieset id-dħul assenjat mistenni.

Meta ġie stabbilit il-baġit għall-2019, l-istimi tal-Kummissjoni għad-dħul assenjat disponibbli kienu jammontaw għal EUR 1 078 miljun, li kienu magħmulin minn dawn li ġejjin:

* id-dħul assenjat mistenni li jiġi ġġenerat matul is-sena baġitarja tal-2019, li huwa stmat li jammonta għal EUR 634 miljun (EUR 499 miljun mill-korrezzjonijiet tal-approvazzjoni tal-konformità, u EUR 135 miljun mill-irregolaritajiet);
* id-dħul assenjat li kellu jiġi riportat mill-2018, li kien stmat għal EUR 444 miljun.

Il-Kummissjoni assenjat dan id-dħul stmat ta’ EUR 1 078 miljun għall-iskemi kif ġejjin:

* EUR 140 miljun ġew assenjati għall-fondi operazzjonali għall-organizzazzjonijiet tal-produtturi fis-settur tal-frott u tal-ħxejjex, u
* EUR 938 miljun ġew assenjati għall-iskema ta’ pagament bażiku.

It-total tal-approprjazzjonijiet ivvutati u tad-dħul assenjat għal dawn l-iskemi jikkorrispondi għal:

* EUR 849 miljun għall-fondi operazzjonali għall-organizzazzjonijiet tal-produtturi fis-settur tal-frott u l-ħxejjex, u
* EUR 17 149 miljun għall-iskema ta’ pagament bażiku.

Fl-anness, li jippreżenta l-implimentazzjoni proviżorja tal-baġit għall-2019, iċ-ċifri tal-approprjazzjonijiet baġitarji fil-livell tal-artikoli għall-frott u l-ħxejjex u għall-pagamenti diretti diżakkoppjati, ma jqisux id-dħul assenjat imsemmi hawn fuq. Dawn iċ-ċifri jippreżentaw l-approprjazzjonijiet ivvutati għal dawn l-artikoli, li jammontaw għal EUR 715 miljun u għal EUR 34 388 miljun rispettivament.

Wara li jiġi inkluż id-dħul assenjat għal dawn l-artikoli, l-ammonti totali previsti fil-baġit tal-2019 huma ta’ EUR 855 miljun għas-settur tal-frott u l-ħxejjex u ta’ EUR 35 326 miljun għall-pagamenti diretti diżakkoppjati.

# L-osservazzjonijiet dwar l-implimentazzjoni proviżorja tal-baġit tal-FAEG għall-2019

L-Anness għal dan ir-rapport jippreżenta l-implimentazzjoni proviżorja tal-baġit għall-perjodu bejn is-16 ta’ Ottubru 2018 u l-31 ta’ Awwissu 2019. It-tqabbil qed isir bejn il-livell ta’ implimentazzjoni u l-profil tan-nefqa tas-Sistema ta’ Twissija Bikrija (STB) li ġiet stabbilita skont l-Artikolu 28 tar-Regolament (UE) Nru 1306/2013.

## Miżuri tas-suq

L-użu tal-approprjazzjonijiet kien aktar baxx milli mistenni fis-setturi taż-żejt taż-żebbuġa, tal-inbid, tal-ħalib u tal-iskemi għall-iskejjel. L-implimentazzjoni tal-baġit fis-settur tal-frott u l-ħxejjex, min-naħa l-oħra, marret aħjar milli kien imbassar fil-profil tan-nefqa.

### Żejt taż-żebbuġa

In-nefqa magħmula għall-programmi ta’ titjib tal-kwalità kienet ta’ EUR 10 miljun inqas milli kien mistenni fl-aħħar ta’ Awwissu skont il-profil tan-nefqa. Huwa mistenni li l-ammont ibbaġitjat jiġi implimentat sa tmiem is-sena baġitarja.

### Frott u ħxejjex

In-nefqa ddikjarata f’dan is-settur hija ta’ kważi EUR 64 miljun aktar mill-profil. Madankollu, f’dan il-mument, huwa mistenni li l-ammont totali bbaġitjat ikun biżżejjed biex ikopri l-ħtiġijiet kollha.

### Prodotti tas-settur vinikolu

Għal dan l-artikolu tal-baġit, in-nefqa ddikjarata s’issa hija ta’ EUR 49 miljun inqas mill-profil tan-nefqa. Id-diverġenza żgħira hija kkunsidrata temporanja u l-ammont ibbaġitjat mistenni li jiġi implimentat lejn tmiem is-sena.

### Ħalib u prodotti tal-ħalib

Id-devjazzjoni mill-profil tan-nefqa (EUR 67 miljun inqas) hija spjegata mid-dikjarazzjoni tal-qligħ mill-Istati Membri (imqabbla mal-valur tal-kontabbiltà) fuq il-bejgħ tat-trab tal-ħalib xkumat. Id-deprezzament tal-aħħar tas-sena tal-istokkijiet pubbliċi tat-trab tal-ħalib xkumat kien irreġistrat fis-sena finanzjarja 2018 biex il-valur tal-istokk jiġi aġġustat għall-prezz tal-bejgħ prevedibbli f’dak il-mument. Minn dak iż-żmien, is-suq kien f’xejra kostanti ’l fuq. Għalhekk, it-trab tal-ħalib xkumat qed jinbiegħ bi prezz ogħla mill-valur kontabilistiku u dan jipproduċi l-qligħ, kif iddikjarat mill-Istati Membri.

### Skemi għall-iskejjel

Id-diverġenza mill-profil (EUR 19-il miljun inqas) titqies bħala temporanja u l-ammont ibbaġitjat huwa mistenni li jiġi implimentat lejn tmiem is-sena.

## Pagamenti diretti

L-użu tal-approprjazzjonijiet għall-pagamenti diretti kien kemxejn ogħla milli previst.

### Pagamenti diretti diżakkoppjati

In-nefqa ddikjarata hija ta’ EUR 926 miljun aktar mill-profil. Madankollu, meta jitqies id-dħul assenjat stmat disponibbli għall-artikolu, jiġifieri EUR 938 miljun, il-mudell ta’ implimentazzjoni jaqbel kompletament mal-profil storiku. Għalhekk ma hemm l-ebda nuqqas ta’ approprjazzjonijiet kif jidher mill-profil mingħajr dħul assenjat.

### Pagamenti diretti oħrajn

In-nefqa ddikjarata skont dan l-artikolu tal-baġit hija ftit anqas mill-profil, b’EUR 115 miljun. Madankollu, huwa mistenni li l-ammont ibbaġitjat jiġi implimentat lejn tmiem is-sena.

# L-implimentazzjoni tad-dħul assenjat għall-FAEG

It-tabella fl-anness turi li d-dħul assenjat li jammonta għal EUR 634.2 miljun inġabar sal-aħħar ta’ Awwissu 2019, li huwa EUR 0.2 miljun aktar milli mistenni meta ġie adottat il-baġit għall-2019. Dan jinkludi b’mod partikolari:

* id-dħul mill-korrezzjonijiet abbażi ta’ deċiżjonijiet tal-kontabbiltà u tal-approvazzjoni tal-konformità li kien jammonta għal EUR 494.4 miljun,
* id-dħul mill-irregolaritajiet li kien jammonta għal EUR 137.9 miljun, u
* xi dħul li kien għad fadal jinġabar mill-imposta fuq il-ħalib li kien jammonta għal EUR 1.9 miljun.

Flimkien mal-ammont ta’ EUR 448.8 miljun ta’ dħul riportat mis-sena preċedenti, dan iwassal għal total ta’ EUR 1 083.0 miljun ta’ dħul assenjat disponibbli fil-31 ta’ Awwissu 2019. Huwa mistenni li jinġabru ammonti addizzjonali matul is-sena baġitarja.

# Konklużjonijiet

L-eżekuzzjoni proviżorja tal-approprjazzjonijiet tal-baġit tal-FAEG għall-2019, għall-perjodu sal-31 ta’ Awwissu 2019, turi li r-rimborżi ta’ kull xahar lill-Istati Membri huma ogħla b’EUR 680 miljun mill-profil tal-konsum ikkalkulat.

Diġà huwa disponibbli dħul assenjat ta’ EUR 1 083 miljun, u huwa mistenni li jinġabru ammonti addizzjonali ta’ dħul matul is-sena baġitarja.

Fil-preżent, il-Kummissjoni tistenna li l-approprjazzjonijiet ivvutati flimkien mal-ammont tad-dħul assenjat li se jkunu disponibbli sa tmiem is-sena baġitarja se jkunu biżżejjed biex ikopru n-nefqa kollha. Għalhekk, fl-Ittra Emendatorja Nru 1 tal-Abbozz tal-Baġit Ġenerali għall-2020, il-Kummissjoni stmat li d-dħul assenjat ta’ EUR 280 miljun se jkun disponibbli biex jiġi riportat mill-baġit għall-2019 għal dak għall-2020.

1. L-Artikolu 12(4)(b) tar-Regolament (UE, Euratom) Nru 2018/1046 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni, jiddetermina li l-approprjazzjonijiet li jikkorrispondu għad-dħul assenjat intern jistgħu jiġi riportati biss għas-sena finanzjarja ta’ wara. Għalhekk, fl-interessi tal-ġestjoni soda tal-baġit, dan id-dħul assenjat ġeneralment jintuża l-ewwel, qabel l-approprjazzjoni vvutata tal-artikolu tal-baġit ikkonċernat. [↑](#footnote-ref-1)